Уладзімір Міхайлавіч праінфармаваў аб ходзе выканання праграм сацыяльна-эканамічнага развіцця раёна і комплекснага выкарыстання прыродных рэсурсаў Прыпяцкага Палесся да 2015 года, а таксама аб перспектывах развіцця Лунінеччыны да 2020-га. Кіраўнік мясцовай улады даў характарыстыку сельсавету, спыніўся на інфраструктуры і дэмаграфічнай сітуацыі. Так, з пачатку года тут нарадзілася 12 немаўлят, у той час, як пайшоў з жыцця 31 чалавек. Зарэгістравана толькі 7 шлюбаў. Як ні сумна канстатаваць, але вяскоўцаў становіцца менш, а пустуючых дамоў больш. Напрыклад, у Лугах на цэнтральнай вуліцы заселенымі застаюцца толькі 5 сядзіб. Пустуючыя ўчасткі ніхто не даглядае. Аляксандр Соц звярнуўся да грамадзян з просьбай прывесці ўласныя падворкі і тыя, што перайшлі ў спадчыну, у належны выгляд і абкасіць прылягаючую тэрыторыю. Аднак, улічваючы ўзрост большасці прысутных, відавочна, што самастойна гэта зрабіць праблематычна. Але ж у многіх ёсць нашчадкі і, трэба спадзявацца, яны не адмовяць у дапамозе. Увага прысутных была засяроджана на захаванні правілаў пажарнай бяспекі — на прытопачных лістах памерам 50х70 сантыметраў, аўтаномных пажарных апавяшчальніках, недапушчэнні шчылін у печах і электраправодкі пад шпалерамі… Як расказаў Аляксандр Васільевіч, у Лугах тыдзень таму адбылося ўзгаранне травы, выкліканае іскрай з трансфарматара. Мясцовыя жыхары ўласнымі сіламі збілі полымя. Аднак, пазней яно зноў запалала і знішчыла дом. На шчасце, у ім ніхто не жыў.